En forsamling på 15 unge mænd fik torsdag eftermiddag selskab af politiet på gaden i Nørresundby. - Det er en borger, der er god tro og ringer med anmeldelsen om et masseslagsmål, fortæller vagtchef fra Nordjyllands Politi Henrik Bech. Men da politiet kommer frem til adressen, viste det sig, at situation var mindre alvorlig end først antaget. - Det lød voldsomt, så vi sender fire vogne derud. Men den første vogn kalder ind, og siger, at det er en misforståelse. Der er en forsamling unge mennesker, der holder fødselsdag, siger vagtchefen. Der var tale om et fødselsdagsritual. Ofte forsamles unge til 25-års fødselsdage, og kaster kanel på fødselaren. Det var også baggrunden for det, som i første omgang lignede et masseslagsmål.
En borger troede, at der var tale om et masseslagsmål i Nørresundby, men det var noget ganske andet.